和李伯玉用東坡韻賦梅花
作者：朱熹
朝代：宋

paragraphs: 北風日日霾江村，歸夢正爾勞營魂。
忽聞梅蘂臘前破，楚客不愛蘭佩昏。
尋幽舊識此堂古，曳杖偶集僧家園。
嵐陰春物未全到，邂逅只有南枝溫。
冷光自照眼色界，雲艷未怯扶桑暾。
遥知雲臺溪上路，玉樹十里藏山門。
自憐塵羈不得去，坐想佳處知難言。
但哦君詩慰岑寂，已似共倒花前罇。